**Recomandări referitoare la organizarea concursurilor pentru ocuparea funcțiilor publice de către autoritățile și instituțiile publice**

Având în vedere prevederile art. 401 alin. (1) lit.e), art. 403 alin. (1) și art. 618 alin. (1) lit. b) și alin. (5) – (7) din O.U.G. nr. 57/2019, cu modificările și completările ulterioare, art. 3 lit. a) și b), art. 40, 41 și art. 71 din H.G. nr. 611/2008, cu modificările și completările ulterioare, spunem atenției aspecte referitoare la organizarea concursurilor pentru ocuparea funcțiilor publice de către autoritățile și instituțiile publice, însoțite de recomandări:

Pornind de la atribuțiile principale ale comisiei de concurs, printre care regăsim:

* selectarea dosarelor de concurs ale candidaţilor;
* stabilirea subiectelor pentru proba scrisă;
* stabilirea planului de interviu şi realizarea interviului;
* notarea pentru fiecare candidat a probei scrise şi a interviului;

precum și de la condițiile ce trebuie îndeplinite de către funcționarii publici pentru a fi desemnaţi ca membri în comisiile de concurs sau de soluţionare a contestaţiilor, respectiv cele referitoare la:

* cunoştinţe aprofundate în unul dintre domeniile funcţiilor publice pentru care se organizează concursul sau cunoştinţe generale în administraţia publică,
* pregătire şi/sau experienţă în unul dintre domeniile funcţiilor publice pentru care se organizează concursul, managementul resurselor umane sau în administraţia publică,
* probitate morală recunoscută,

**supunem atenției conducătorilor instituțiilor publice, importanța deciziei referitoare la numirea funcționarilor publici în comisiile de concurs/soluționare a contestațiilor. Aceștia trebuie să aibă în vedere respectarea principiilor ce stau la baza organizării şi dezvoltării carierei funcţionarului public, și anume: competența, competiția și egalitatea de șanse.**

Atragem atenția că printre atribuțiile Agenției reglementate de art. 401 din O.U.G. nr. 57/2019, cu modificările și completările ulterioare, nu se regăsește și cea privind suspendarea concursurilor organizate pentru ocuparea funcțiilor publice vacante din cadrul autorităților și instituțiilor publice.

A se avea în vedere că instanțele de judecată apreciază că reprezentanții Agenției în comisiile de concurs (care pot fi desemnați din cadrul ANFP, instituțiile prefectului sau consilii județene) au participat la desfășurarea concursului și au semnat raportul final al comisiei de concurs, au luat cunoștință de eventuale nereguli, situație ce echivalează cu luarea la cunoștință de către Agenție cu privire la încălcarea normelor legale, chiar și în condițiile în care Agenției nu i-au fost aduse la cunoștință aceste încălcări ale legii.

Este de menționat că, în situația în care Agenția cade în pretenții ca urmare a respingerii ca fiind tardive a acțiunilor formulate de către aceasta în vederea constatării nulității unor concursuri organizate cu încălcarea prevederilor legale, s-ar putea pune problema atragerii răspunderii funcționarilor publici care au fost desemnați reprezentanți/membri în comisiile de concurs, în vederea reparării prejudiciului creat ca urmare a îndeplinirii necorespunzătoare a atribuțiilor.

Recomandăm autorităților și instituțiilor publice, reprezentanților și membrilor în comisiile de concurs/de soluționare a contestațiilor, respectarea întocmai a normelor legale pentru a se evita crearea unor situaţii juridice care pot vătăma drepturile și interesele legitime ale candidaților, ale căror efecte nu mai pot fi soluţionate decât prin iniţierea unor acţiuni la instanţele judecătoreşti competente și anularea actelor administrative emise, fapt ce poate angaja diferite forme de răspundere juridică pentru funcționarii publici care au încălcat normele legale.

Astfel, instrumentul legal pe care îl are la dispoziție reprezentantul Agenției în comisia de concurs/de soluționare a contestațiilor sau orice alt membru din aceste comisii, și pe care îl recomandăm este acela ca în situația în care ia act despre încălcarea normelor legale cu privire la organizarea și desfășurarea unui concurs pentru ocuparea unei funcții publice, să sesizeze Agenția cu celeritate la adresa de e-mail **presedinte@anfp.gov.ro** și să transmită documente relevante în susținere, pentru a se dispune verificarea situației semnalate și luarea măsurilor legale care se impun prin exercitarea tutelei administrative, după caz.

|  |
| --- |
|  |